Komisia pre vydávanie záväzných stanovísk

rozhodla svojím uznesením č. 3 z 3. februára 2023 v zložení jej predsedu JUDr. Rastislava Remetu, PhD. a členov komisie JUDr. Ľuboša Bunčiaka, JUDr. Františka Moznera, JUDr. Jeannette Hajdinovej a JUDr. Štefana Grmana, CSc. vo veci určenia procesného subjektu, ktorý je oprávnený v prípravnom konaní vydávať uznesenie o zmene dôvodu zaistenia veci v trestnom konaní podľa § 89 ods. 2 Trestného poriadku, ktorým u veci pôvodne zaistenej na účely dokazovania dochádza ku zmene dôvodu zaistenia na účely zaistenia veci ako nástroja trestnej činnosti alebo výnosu z trestnej činnosti, 

aby generálny prokurátor Slovenskej republiky vydal podľa § 11 ods. 1 zákona č. 153/2001 Z. z. o prokuratúre v znení neskorších predpisov  v záujme jednotného uplatňovania zákonov a ostatných všeobecne záväzných právnych predpisov

toto stanovisko
záväzné pre všetkých prokurátorov, právnych čakateľov prokuratúry
 a asistentov prokurátorov:

 	Uznesenie o zmene dôvodu zaistenia veci v trestnom konaní podľa § 89 ods. 2 Trestného poriadku, ktorým u veci pôvodne zaistenej na účely dokazovania dochádza ku zmene dôvodu zaistenia na účely zaistenia veci ako nástroja trestnej činnosti alebo výnosu z trestnej činnosti, je v prípravnom konaní oprávnený vydať len príslušný prokurátor. Policajt podľa § 10 ods. 7 Trestného poriadku takéto uznesenie vydať nemôže, a to ani so súhlasom príslušného prokurátora. 

	Návrh na vydanie stanoviska vo veci určenia procesného subjektu, ktorý je oprávnený v prípravnom konaní vydávať uznesenie o zmene dôvodu zaistenia veci v trestnom konaní podľa § 89 ods. 2 Trestného poriadku, ktorým u veci pôvodne zaistenej na účely dokazovania dochádza ku zmene dôvodu zaistenia na účely zaistenia veci ako nástroja trestnej činnosti alebo výnosu z trestnej činnosti, predložil na prerokovanie  Komisii pre vydávanie záväzných stanovísk  generálny prokurátor Slovenskej republiky podľa § 12 ods. 2 zákona č. 153/2001 Z. z. o  prokuratúre v znení neskorších predpisov na základe podnetu ministerky  spravodlivosti Slovenskej republiky.

V Bratislave 3. februára 2023
JUDr. Rastislav R e m e t a, PhD., v. r.
predseda Komisie pre vydávanie záväzných stanovísk

Zapísala: Eva Radičová, v. r.  

Príloha:
1. podnet ministerky spravodlivosti Slovenskej republiky
2. zápisnica